James Wade ellen a 2015-ös világbajnokság első fordulójában 141-es és a 125-ös átlagot ért el az első két szettben, de ezt követően játéka visszaesett és végül 3-1-re elveszítette a mérkőzést. A 2015-ös Gibraltár Darts Trophy-n az elődöntőben Michael van Gerwentől szenvedett 6-1-es vereséget. Ekkorra a második számú walesi játékossá nőtte ki magát, így Mark Webster oldalán részt vett a csapat világbajnokságon, ahol meglepetésre már az első körben kikaptak Hongkongtól. Ebben az évben a PDC Pro Tour egyik állomásán megdobta élete első kilencnyilas kiszállóját, míg a World Matchplay-en megverte Justin Pipe-ot, majd a második körben kikapott Michael van Gerwentől.